  Виталий Пронин Генерал-майор, техника наукаосъя доктор Пётр Фомин.Россиысь МЧС-лэн Удмурт Республикая Валтӥсь управлениеныз 9-тӥ арзэ кивалтэ удмурт воргорон, генерал-майор, техника наукаосъя доктор Пётр Фомин. Пусъемын «За военные заслуги» орденэн, «За заслуги перед Отечеством» орденлэн II степенё, «За отвагу на пожаре», «За безупречную службу» но трос мукет медальёсын, мӧля вылын нуллон знакъёсын. Пётр Фомин - Удмурт Республикаысь аварийно-спасательной службаысь дано ужась, Удмурт Республикалэн Кун премиезлэн лауреатэз. - Пётр Матвеевич, 2017-тӥ ар Россиысь МЧС-ын ялэмын Граждан обороналэн ареныз. Кыӵе ужпумъёс азяды пуктӥськоды, малы тросгес саклык висъяно? - Странаямы граждан оборона кылдэм дырысен туэ 85 ар тырме. Та удыслы тужгес бадӟым саклык висъямын вал 1980-тӥ аръёсы. Ӵапак со вакытэ ваньмаз сямен городъёсын но ёросъёсын граждан обороная нимысьтыз службаос кылдӥзы. Ваньзы соос дась луыны кулэ вал котькыӵе учыре калыклы юрттыны, шуг-секытъёс, кышкытлык кылдыку, ӝегатскытэк но шонер ужрадъёс кутыны. Жаляса верано, берло дыре секыт учыръёс йыло. Граждан оборона удысын ужасьёс сяна, вӧзысьтымы адямиос но котьку дась мед луозы асьсэ сярысь но вӧзысьтызы эшъёссы сярысь сюлмаськыны, валаса но быгатыса юрттэт сётыны.Удмуртиысь спасательёс туннэ ас ужзэс ӟеч быдэсто. Лыдпусъёсты чакласа потоно ке, тылпу потон учыре 6 минут 7 секунд куспын вуо. Россиын та лыдпус шорлыдын 9 минут 34 секунд лыдъяське. Асьме спасательёс гомась тылэз шорлыдын 16 минут 16 секунд куспын кысыны быгато, Россиын - 21 минут 34 секунд куспын. Но басьтэм азинсконъёсын буйгатскыны уг яра.Шумпотыса вераны луоз, 2008-тӥ арысен кутскыса, арлы быдэ выль объектъёс лэсьтӥсько. Берло 5 ар куспын шаерамы усьтэмын тылпулэсь утиськонъя выль депоос Вотка но Ижевск городъёсын, Кизнерын но Пичи Пурга ёросысь Пугачёвоын, эшшо 13-яз выльдон-тупатъян ужъёс ортчытэмын. Матысь дыре выль депо пуктыны малпаськомы Ижысь «Столичный» микрорайонэ. Со сяна, берло аръёс ӵоже шаерамы ваемын 120 пала выль техника. Улон интылы кулэяськись спасательёслы выль корка пуктэмын.Тылпулэсь утиськон вылысь бадӟымесь ужрадъёс ортчытъяськомы ке но, сюлмаськытӥсь ужпумъёс трос на. Нырысь ик вазиськем потэ асьсэлы адямиослы. Улонмы, ваньбурмы понна котькудмы сюлмаськыны кулэ. Пермьысь вылӥ военной училищеысь курсант.- Пичи дыръяды, пе, лётчик луэмды потэ вал, нош вуиды чылкак мукет удысэ.  - Инметӥ лобись самолётъёс шоры гочаса учкылӥ. Пичи Пурга ёросысь Курчум школаын дышетскыкум, самолёт модель лэсьтонъя кружоке ветлӥ. Ёросын ортчылӥсь ӵошатсконъёсын вормонъёс басьтылӥ. Со сяна, яратӥсько вал лыдӟиськыны, тужгес но К. Циолковскийлэсь книгазэ, кытын гожъямын вал ракетаос сярысь: кызьы соосты лэсьто, кызьы соос лобӟо. Циолковский дышетэмъя лэсьтэм ракетаосылэн секталазылэсь шорзэ (центр тяжести), кате бырытозь, утчасько вал. Тросэзлэн эшъёсылэн чиданзы ӧз тырмылы со центрез утчаны. Двигательзэс я кыдёке, я матэ пуктылӥзы но, лэсьтэм модельёссы кыдёке ӧз лобӟылэ. Озьы пичи дырысен ик малпай вал улонме лобанэн герӟаны. Дышетски Пермьысь ракетной войскоосъя вылӥ военной инженерной училищеын. Сое йылпумъяса, 10 арлэсь ятыр пӧртэм воинской частьёсын службаме нуи. Частьысь ёзэн кивалтӥсь бордысен кутскыса, штабен кивалтӥсёзь будӥ, 3 арзэ Москваысь Ф. Дзержинский нимо военной академиын дышетски.- 1992-тӥ арын Ижевске вуиды, военной адямилы чылкак мукет удыс ӵектӥзы, кышкыт ӧй вал-а гырымтэ бусые вамыштыны? - Удмуртие бертыса, военной техника поттӥсь заводъёсын ужаны луонлыке вал, но монэ Ижысь Ленин ёросысь Граждан обороная штабен кивалтӥсе пуктӥзы.Азьвыл аръёсы Ленин но Первомай ёросъёсты котькуд тулыс тудву курадӟытӥз. 60 пала предприятиос, 200 мында коркаос ву улэ шедьылӥзы. Бадӟым ыштонъёс медаз адӟы шуыса, калык пӧлын валэктон уж нуылӥмы. Тудву азьын предприятиослэсь кивалтӥсьёссэс нимысьтыз алылӥмы. 1994-тӥ арын уж борды басьтӥськимы: дамба лэсьтӥмы, Иж шурлэсь ӧрзэ сузямы. Отӥяз, Ленин ёрос бордысен кутскыса, быдэс городлы нимысьтыз карта кылдытӥмы. Отчы пусйимы тудву улэ шедьылӥсь интыосты, ву гумыосты, тылпу кысонъя гидрантъёсты, колодчаосты. Озьы ваньзэ лыдъямы-чотамы.Бадӟым ужез нуыны юрттӥзы студентъёс. Ӵапак соку Удмурт кун университетын кылдытэмын вал Граждан оборона ужпумъёсъя институт. Отын дышетскисьёс тодон-валанзэс уж вылын возьматыны быгатӥзы. Оло жаляса, оло данъяськыса верано: озьы ужаны дышетэм 15 егитъёс пӧлысь Удмуртие кылиз 2-3-ез  гинэ, нош мукетъёсыз Москвае но Санкт-Петербурге ужаны кошкизы. М. Калашниковен ӵош.- Кивалтэм сяна, наукаен но вырыны быгатӥллямды.- Удмуртиысь сӥль но йӧл поттонъя предприятиосын кышкытлыклэсь утиськонъя приборъёс пуктылӥмы. Шумпотыса вераны быгатӥсько, соос туннэ но умой ужало. Отӥяз кышкытлыклэсь утиськон системаос лэсьтэмын вал Кизнерысь но Камбаркаысь химия ож тӥрлык утиськись предприятиосын, Глазовысь Механикая чепца заводын. Ӵапак мынам наукаен выреме ик юрттӥз, шуысал, выль технологиосты улонэ пыӵатыны. 1996-тӥ арын диссертациме ути.Наука борды, военной академиын дышетскыкум ик, басьтӥськи. Кивалтон удысэз но кивалтӥсьлэсь ужзэ выль сяменгес радъяме потӥз. Пыӵатоно вал туала техникаез, автоматикаез но компьютеръёсыз. Кивалтӥсьлэн дырыз юнме медаз быры, кагазъёс пӧлын бугыръяськыса. Вань службаосты одӥг герӟетэ огазеян сярысь малпаськылӥ, котькудӥз ёз ӝог но шонер валэктон шедьтыны мед быгатоз шуыса.Малпанъёсме уж вылын быдэстыны быгатӥ. Отӥяз со герӟетъёс эшшо паськытазы, кылдытӥмы дежурнойёслэсь-диспетчеръёслэсь огъя службазэс (ЕДДС). Со пыре шуг-секытэ шедемъёслы юрттэт сётонъя центре (ЦУКС). Та центр юрттэт сётэ, бадӟым шудтэм учыръёс кылдыку. Солэн ужаз пыриськизы тылпу кысӥсьёс, спасательёс, ӝог юрттэт сётӥсьёс, терроризмен нюръяськисьёс, газовикъёс. Вань та воштӥськонъёс кышкыт учыръёсты палэнтон вылысь радъясько. Кияз - пилоттэк лобась самолёт.- Выль амалъёсты ужады пыӵатыны тыршиськоды, пилоттэк лобась самолётъёс я роботъёс кылдытыса но.- Куд-ог дыръя кышкыт учыр сярысь ивор юрттэт сётонъя центре туж бер вуылӥз. Малпанмы кылдӥз тудвуэз, нюлэскын тылпу потонэз выль сямен эскерыны. 2007-тӥ арын ноябрь толэзе Россиысь МЧС-лэн дышетсконъёсаз нырысьсэ возьматӥмы пилоттэк лобась самолётъёсмес. Пайдалыксы сярысь 6 ар пала верано луиз. Шумпотӥськомы, калык валаз солэсь кулэлыксэ. Та дыре Ижысь 3 предприятиын пилоттэк лобась самолётъёсты лэсьто ни. Соосты уже куто, трос калык люкаськон интыосты вылласянь эскерыку, адями яке техника пырыны быгатымтэ интыосын, тылпу потонэз эскерыку, йыромем адямиосты утчаку но мукет учыръёс дыръя. Азьвыл аръёсы пилоттэк лобась самолётъёсмы 25-30 иськемез гинэ адӟыны быгато вал, нош табере быгатонлыксы 10 поллы уноямын. Нюлэскысь адямиосты мугор шунытсыя 120 иськемысь шедьтыны быгато.Мукетыз данъяськонмы - тылпу кысӥсь «Тропа» роботмы. Сое 2009-тӥ арын кылдытӥмы. Гусеницаен, 4 но 8 питранъёсын ветлӥсьёсыз вань. Ас вылаз нуыны быгатэ 400 килограмм арбериез. Огдыре разведчиклэсь но командирлэсь ужзэ быдэсъя, пеймытын адӟись приборъёсыз но вань. Пичи машиналы калыкын «Катюша» ним лякизы. 4 пушкаосыз бӧрсьысь бӧрсе ыбо, одӥг ыбемаз 70 квадрат метрысь тылэз шукыеныз ӝокатэ. Таӵе роботъёсты кышкатэк лэзиськомы, мувӧй цистернаос, электростанциос я чагыр эстӥськон сётӥсь гумыос ӝуаку, мина понэм интыосты эскерыку. Адямилэн улонэз чигыны быгатоз, нош тӥяськем роботэз выльдыны-тупатъяны луэ. Вылаз ик, соос нуналаз дугдылытэк 22 час ужаны быгато.Азьланяз вуэз шыръян сярысь малпасько. Тылпу кысонэ трос ву кошке. Эшшо умойгес луысал, кышкыт учыръёс шаерамы воксё но ӧй кемдылысалзы ке.- «Кышкыттэм город» программаез быдэсъян кызьы мынэ? - Шумпотыса вераны луэ: Ижын ужаны кутскиз 112 номеро телефон. Кышкытлык кылдон дыръя калыклы ивор вӧлмытон уж умой радъямын, вань муниципал кылдытэтъёсын ужа ЕДДС. Со сяна, шаерамы кылдытэмын аэромобильной группировка - тылпулэсь утиськонъя нимысьтыз часть. Татысь спасательёс котьку дась потыны: бадӟым кышкытлык кылдон но сюресъёс вылын юн шуккиськон учыръёсы, химической яке радиоактивной объектъёсын авариос кылдыку, предприятиосын бадӟым тылпу потыку. Со группировкае пыро: беспилотникъёс, радиацилэсь но химия ож тӥрлыклэсь утиськонъя специалистъёс, эмъясьёс, кинологъёс, водолазъёс, психологъёс, спасательёс. Нокин юрттытэк, 10 нунал сикын коть бусыын улыны быгато. Пусйыны кулэ, шаерысьтымы спасательёс мукет улосъёсы но юрттӥськыны вуыло.  Дуннеысь тылпу кысӥсьёслэн но спасательёслэн ӵошатсконазы вормисьёсын ӵош.- Нимо-дано спасательёс вӧзын мыло-кыдо тыршо дружинникъёс.  - Тылпу кысӥсьёслэн нырысетӥ юрттӥсьёссы доброволецъёс луо. Туннэ нуналлы соослэн радазы 8 сюрс 500 адями лыдъяське, 100-лэсь ятыр машина висъямын. Котькинлы адӟем карымон тыршо Можга, Пичи Пурга, Вотка, Сарапул, Балезино, Эгра ёросъёсысь дружинникъёс. Нимысьтыз шуныт кылъёс верам потэ Дэри ёросысь кивалтӥсьёслы. Отын ваньмаз 12-аз муниципал кылдытэтъёсын нимысьтыз постъёс кылдытэмын. Юрттӥсьёсмы тросгес мед луысалзы вылэм городъёсысь предприятиосын, заводъёсын. Тылпулэсь утиськонлы бадӟымгес саклык мед висъясалзы вуз каронъя центръёсын.- Паймисько, кызьы вань ужасьёстэс нимын-тулын тодӥськоды...- Кивалтӥсь ке тон, ас ужасьёстэ гажаны кулэ. Городысь ужасьёсынымы ӵемгес пумиськылыны кылдэ ке, ёросъёсы но гуртъёсы шергес вуылӥсько. Соос шоры уд вазиськы ук «Эй, сержант!» яке «Прапорщик!» шуыса. Нимын-тулын вераку, адямилэн кышканэз быре, кивалтӥсь шоры учконэз воштӥське. Лушкемак верано ке, ёросэ потон азьын нимысьтыз дасяськисько, ужасьёслэсь нимтулзэс дышетӥсько. Шуныт кыл кӧтэз уг сќры, шуо, ужасьёслэсь но ветеранъёслэсь вордскем нуналъёссэс тодамы возьыны тыршиськомы. Котькуд понедельнике аппаратноймы ӟечкыланъёс бордысен кутске.Кивалтӥсьлэн ужез сыӵе: кулэ дыръяз куаретоно яке шуныт кылъёс верано. Тодоно: ку чурыт я лякыт вазёно, ку зэмлык понна нюръяськоно, ку адямиез жаляно. Ум вунэтӥське тылпу кысон удыслы улонзэс сётэм муртъёсты но. Соослэн дышетскем школаосазы буре ваён пулъёс шуккиськомы. Кемалась ик ӧвӧл сыӵе пул шуккемын Глазовысь Александр Никулинлы но Балезиноысь Андрей Кудрявцевлы. Тодамы возиськомы ветеранъёсмес. Соосты данъяса, Ижысь тылпулэсь утиськонъя 1 номеро частьын Геннадий Одинцовлы но Валтӥсь управлениын Павел Блиновлы буре ваён пулъёс шуккемын. Нош спасательёслы но пожарнойёслы пуктэм синпелет дорын егит ужасьёсмы присяга кутозы, Быдӟым Вормон нуналэ ожын быремъёсты буре ваёмы. Россиысь МЧС-лэн кивалтӥсез В. Пучковен но Удмуртилэн Тӧроеныз А. Соловьевен ӵош.Валтӥсь управлениын ужаны кутскыса, валай: кышкытлыклэсь утиськон - дэмен быдэстоно уж. Соин ик пиналъёс бордысен кутскыса ветеранъёс дорозь ваньмыныз юн кусып возиськомы. Кылдытӥмы нылпи спасательёслэсь движенизэс. Кадетъёсмы вань нылпи садъёсын, школаосын но вылӥ дышетскон заведениосын. Глазовысь тылпу кысонъя частьлэн азбараз пуктэмын нырысетӥез часовня.Выль ар азьын Воткаысь тымет доры манеж пуктыны кутскимы. Отын мугорзэс кыдатыны быгатозы спортэн эшъяськисьёс, кадет классъёсын дышетскисьёс, тылпу кысӥсьёс, спасательёс, вань мылкыд карисьёс. Данъяськыса вераны луэ, шаерысьтымы спасательёс пӧлысь 3 мурт дуннелэн чемпионъёсыз луо пожарно-спасательной спортъя. Ветеранъёслэсь огазеяськонзэс кылдытӥмы. Сцена вылын кырӟам-верам сяна, ветеранъёс управлениын ортчылӥсь ӵошатсконъёсы но мыло-кыдо пырисько.- Шаерамы тулыс дырызлэсь вазьгес вуиз кадь. Зол-а куашетыны медэ тулыс тудву?- Шуак шуныт кариськиз ке, бадӟым тудву куашетоз ик. Сое пумитаны дасяське  6 сюрслэсь трос адями, 2 сюрслэсь уно техника. Милям лыдъям-чотаммыя ву улэ шедьыны быгатоз 22 гурт, 1 сюрслэсь ятыр корка. Азьвыл аръёсы сямен ик, Балезино, Глазов, Дэбес, Кез, Сюмси но Вотка ёросъёсысь шуръёсын пуштытъян ортчытыны чакламын. Иж но Вотка ӵыпетъёсысь ву лэзён мытэмын ни. Кылем арез тодэ ваёно ке, шуак шуныт кариськемен, Ижевскын, Балезино но Эгра ёросъёсын бадӟым тудву куашетӥз. Оскем потэ, шаерамы тулыс каньылля вуоз шуыса. Уйин кынтылӥз ке, ваньмыз умой ортчыны кулэ.    Семьяеныз.- Ужаны сяна, ма карыны яратӥськоды? Кылӥськиз, уждэс азинтӥсьёс но вань ни шуыса. - Тулысысен бер сӥзьылозь бакчаын берганы яратӥсько. Пичи Пурга ёросысь Курчум гуртын коркамы, садмы вань. Пуэн ужаны, музъемын бугыръяськыны яратӥсько, нош толалтэзэ, ваньмон дыр шедьыку, конькиен нискыласько. Ужасьёсмы пӧлын хоккеен шудонъя ӵошатсконъёс ортчытъяськомы.Кузпалэным Светлана Васильевнаен ӵош 2 пи будэтӥмы. Шумпотыса но данъяськыса вераны быгатӥсько: бадӟымез, Александрмы, мынам пытьыетӥм вамыштӥз. Али со Россиысь МЧС-лэн Москваысь центраз ужа, подполковникозь будӥз ни. Алексей пимы мувӧй поттӥсьёс дорын тырше. 2 внукъёсмы будо.Валентина Емельянова     